九日
作者：牟巘
朝代：宋

paragraphs: 秋風颯以至，今日重陽日。
明明對南山，尚想陶彭澤。
向來建威幕，頗見有此客。
驅車不少留，駕言公田秫。
如何又棄去，此意誰能識。
寄奴趣殊禮，風旨來自北。
只今王江州，建白功第一。
故是僧彌孫，舉動殊足惜。
飲媿望柴桑，稍欲自湔滌。
殷勤白衣餉，猶恐不我即。
中路候籃輿，要致已甚迫。
葛巾赤兩脚，頹然向州宅。
此翁本坦蕩，焉能苦違物。
一時可計取，中實未易屈。
華軒有何羨，自載返蓬蓽。
終身書甲子，凜凜義形色。
如使磷且緇，安得爲玉雪。
籬邊有佳菊，弄黄正堪摘。
我方持空觴，千載高風激。